**Obraćanje predsjednika Vlade Crne Gore Duška Markovića**

**na Šestom kongresu SUBNOR-a i antifašista**

**(Subota, 22.april 2017.)**

Uvaženi članovi SUBNOR-a i antifašista,

Gosti Kongresa,

Dame i gospodo, drugovi i drugarice,

Dozvolite da na samom početku pozdravim Šesti Kongres SUBNOR-a i antifašista Crne Gore, i da iskažem visoko uvažavanje za rad i djelovanje ove organizacije, koji je dosegao trajanje od sedam decenija.

Čast mi je da imam priliku da vam se danas obratim, duboko svjestan istrorijske, državotvorne i civilizacijske uloge koju je antifašizam – kao ključna odrednica vašeg djelovanja – odigrao još od početka tridesetih godina prošlog vijeka, pa do današnjih dana.

Na tom temelju, na hrabrosti i vizionarstvu antifašističkog pokreta Crna Gora je u teškim, sudbonosnim vremenima sačuvala i svoj obraz, i svoje pravo da postoji na mapi savremenog svijeta.

To pravo plaćeno je u Drugom svjetskom ratu sa blizu 20 hiljada žrtava na teritoriji tadašnje Crne Gore, kao i sa najmanje još toliko poginulih Crnogoraca na bojištima širom Jugoslavije.

Neka im je vječna slava i hvala!

Kao i tokom cijele svoje istorije, Crna Gora je i tada svoj opstanak platila najskupljom cijenom – ljudskim životima!

Tek će na početku novog milenijuma, jedna nova Crna Gora pronaći mudrost i snagu da obnovi državnost – bez ratnog sukoba, bez žrtava, bez krvavih tragova osveta.

Borci i antifašisti su i tada, maja 2006. – a kako bi i moglo biti drugačije – stali na branik otadžbine i njenog prava da postoji.

I to da postoji ne bilo kako, nego kao punopravni i uvaženi član najmoćnijih i najnaprednijih društava današnjice: Sjevernoatlantske alijanse i Evropske unije.

Svjesni smo da u Crnoj Gori ima i onih koji ne razumiju i ne prihvataju takvo opredjeljenje. Neki su zarobljeni u prošlim vremenima i nastavljaju da biju izgubljene bitke; neki su podlegli manipulacijama jednog broja političkih lidera, koji sopstvene ambicije nastoje da ostvare zloupotrebljavajući emocije jednog broja naših građana; neki su direktno instruisani iz stranih centara…

Ali, vjerujem da će vrijeme i stvarnost, činjenice i razum preovladati i kod tog dijela naših građana.

Naša ruka biće ispružena da nam se pridruže na putu ostvarenja vizije te nove Crne Gore.

Sa jednakom odlučnošću, međutim, poručujemo: ne može biti kompromisa oko temeljnih vrijednosti našeg društva, a ponajmanje oko antifašizma kao najveće crnogorske tekovine 20.vijeka, oličenog u partizanskom pokretu 1941-1945.godine.

Kao što ste i vi to nedavno poručili, figurativno ali vrlo jasno: Crna Gora nije Ravna Gora! Niti je bila, niti će ikada biti!

Borci i antifašisti su prepoznali da se u našim sadašnjim evroatlantskim i evropskim stremljenjima ne radi ni o čemu drugo nego o još snažnijem utemeljenju svijetle ideje antifašizma, u jednom novom vremenu i novom odnosu svjetskih snaga.

Zato nije ni moglo biti drugačije nego da na tom putu koračamo u istom stroju!

Zato je i izlišna dilema: da li je antifašizmu istekao rok. Ima li mu mjesta u savremenim globalnim kretanjima?

To bi bilo isto kao da se pitamo: da li je slobodi istekao rok.

Da li je demokratiji, jednakosti među ljudima, humanizmu i solidarnosti istekao rok?

Naravno da nije, niti može isteći.

Zato su ideje antifašizma ona suštinska snaga koja u svim vremenima čuva vrijednosti civilizacije, a koje su – tako nas uči istorija – uvijek bile ugrožavane, na ovaj ili onaj način, sa ove ili one strane.

U tome vidim značaj i neophodnost postojanja i rada vaše organizacije u današnjim vremenima. S jedne strane, da čuva i baštini tekovine slavnih predaka; a s druge – da u novim generacijama utemelji neprolazne vrijednosti antifašizma, kao najpouzdaniju branu svakoj vrsti zla.

U tom velikom, za državu i narod izuzetno značajnom pregnuću, vaša organizacija imaće, kao i do sada, snažnu i nepodijeljenu podršku Vlade Crne Gore.

Zbog toga i svrga drugog, zahvaljujem vam na pažnji, a Šestom Kongresu SUBNOR-a i antifašista želim uspješan rad.